**Základná škola Horný Vadičov 277, 023 45 Horný Vadičov**



**Školský vzdelávací program**

**pre žiakov s ľahkým stupňom mentálneho postihnutia**

**pre primárne vzdelávanie**

**2023**

**VZDELÁVANIE PRE ŽIVOT**



|  |  |  |
| --- | --- | --- |
| Dátum | Revidovanie | Zaznamenanie, inovácie, zmeny, úpravy a pod. |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |

**Názov programu: Vzdelávanie pre život**

Stupeň vzdelania: primárne vzdelanie

Dĺžka štúdia: deväť rokov

Vyučovací jazyk: slovenský

Študijná forma: denná

Druh školy: štátna

**Predkladateľ:**

Názov školy: Základná škola Horný Vadičov

Adresa: Horný Vadičov 277

023 45 Horný Vadičov

IČO: 37812581

Riaditeľka školy: Mgr. Eva Janeková

Kontkaty: tel.číslo: 041 4229255, 0915 602 394

email: [skola@zshvadicov.edu.sk](mailto:skola@zshvadicov.edu.sk)

**Zriaďovateľ:**

Názov: Obec Horný Vadičov

Adresa: Obec Horný Vadičov

Horný Vadičov 160,

023 45 Horný Vadičov

Kontakt: tel. číslo: 041 422 92 21, 041 422 92 35

email: [urad@hornyvadicov.sk](mailto:urad@hornyvadicov.sk)

Vzdelávací program je vypracovaný na základe Vzdelávacieho programu vypracovaného Štátnym pedagogickým ústavom, ktorý schválilo Ministerstvo školstva, vedy, výskumu a športu Slovenskej republiky dňa 5. 5. 2016 pod číslom 2016-14674/20270:9-10F0 s platnosťou od 1. 9. 2016.

**Obsah**

**ÚVOD**

1. Ciele výchovy a vzdelávania
2. Stupeň vzdelania
3. Profil absolventa
4. Vzdelávacie oblasti
5. Charakteristika, špecifiká a dĺžka výchovy a vzdelávania, podmienky prijímacieho konania
6. Vzdelávacie štandardy
7. Rámcové učebné plány
8. Učebné osnovy
9. Vyučovací jazyk
10. Organizačné podmienky výchovy a vzdelávania
11. Spôsob a podmienky ukončenia výchovy a vzdelávania
12. Personálne zabezpečenie
13. Materiálno – technické a priestorové zabezpečenie
14. Podmienky na zaistenie bezpečnosti a ochrany zdravia pri výchove a vzdelávaní
15. Hodnotenie a klasifikácia prospechu a správania žiakov s mentálnym postihnutím

**ÚVOD**

Budova Základnej školy v Hornom Vadičove je situovaná v pokojnom, tichom prostredí pásma Kysuckej vrchoviny v najvýchodnejšej kysuckej doline – Vadičovskej, v obci Horný Vadičov s bohatou kultúrnou tradíciou.

Základná škola Horný Vadičov tvorí právny subjekt. Je plnoorganizovaná, s vyučovacím jazykom slovenským a vzdelávajú sa v nej i žiaci so špeciálnymi výchovno-vzdelávacími potrebami.

Školami pre deti a žiakov so špeciálnymi výchovno-vzdelávacími potrebami sú

a) školy pre deti a žiakov so zdravotným znevýhodnením,

b) školy pre deti a žiakov s nadaním.

Výchova a vzdelávanie žiakov so zdravotným znevýhodnením sa podľa Zákona 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len Zákon 245/2008 Z.z.) uskutočňuje

1. v školách pre žiakov so zdravotným znevýhodnením
2. v ostatných školách podľa tohto zákona
3. v špeciálnych triedach
4. v triedach alebo výchovných skupinách spolu s ostatnými žiakmi školy.

Pri výchove a vzdelávaní žiakov s mentálnym postihnutím sa podľa § 94 ods. 2 písm. a) zákona č. 245/2008 postupuje podľa vzdelávacieho programu pre žiakov s mentálnym postihnutím. Školský vzdelávací program pre žiakov s ľahkým mentálnym postihnutím je vypracovaný na základe Štátneho vzdelávacieho programu pre žiakov s ľahkým mentálnym postihnutím pre primárne vzdelávanie a v súlade s platnou legislatívou.

1. **Ciele výchovy a vzdelávania žiakov s ľahkým stupňom mentálneho postihnutia**

Hlavnými cieľmi primárneho vzdelávania sú rozvinuté kľúčové kompetencie (spôsobilosti), ako kombinácie vedomostí, skúseností a postojov žiakov s ľahkým stupňom mentálneho postihnutia na úrovni, ktorá je pre nich osobne dosiahnuteľná.

Primárne vzdelávanie poskytuje východiskovú bázu pre postupné rozvíjanie kľúčových spôsobilostí žiakov ako základu všeobecného vzdelania prostredníctvom nasledujúcich cieľov:

* poskytnúť žiakom primerané možnosti skúmania ich najbližšieho kultúrneho a prírodného prostredia tak, aby získali záujem o poznávanie nového,
* rozvíjať cieľavedome, systematicky a v tvorivej atmosfére osobnosť žiaka v poznávacej, sociálnej, emocionálnej a morálnej oblasti,
* viesť žiakov k spoznávaniu svojich schopností, k využívaniu svojich možností, ku kompenzácii svojich obmedzení a tým k vytváraniu reálneho obrazu seba samého,
* rozvíjať a kultivovať svoju osobnosť, osvojiť si základy spôsobilosti učiť sa a poznávať seba samého,
* podporovať kognitívne procesy a kompetencie žiakov kriticky a tvorivo myslieť prostredníctvom získavania vlastnej poznávacej skúsenosti a aktívnym riešením problémov,
* umožniť žiakom získať základné pracovné zručnosti a návyky, aby ich mohli využiť pri ďalšom vzdelávaní aj v občianskom živote
* vyvážene rozvíjať u žiakov kompetencie dorozumievať sa a porozumieť si, hodnotiť (vyberať a rozhodovať) a iniciatívne konať,
* podporovať rozvoj intrapersonálnych a interpersonálnych kompetencií, najmä otvorene vstupovať do sociálnych vzťahov, naučiť sa kooperovať v skupine, kolektíve a preberať na seba primeranú zodpovednosť, rozvíjať sociálnu vnímavosť a citlivosť k spolužiakom, učiteľom, rodičom, ďalším ľuďom a k svojmu kultúrnemu a prírodnému okoliu,
* viesť žiakov k tolerancii, znášanlivosti, porozumeniu a k akceptovaniu iných ľudí, ich duchovno-kultúrnych hodnôt, rovností pohlaví a priateľstva medzi národmi, národnostnými a etnickými skupinami, cirkvami a náboženskými spoločenstvami,
* naučiť žiakov uplatňovať svoje práva a súčasne plniť svoje povinnosti, niesť zodpovednosť za svoje zdravie, aktívne ho chrániť a upevňovať, chrániť životné prostredie.

1. **Stupeň vzdelania**

Primárne vzdelanie získa žiak absolvovaním vzdelávacieho programu pre žiakov s mentálnym postihnutím, dokladom o získanom stupni vzdelania je vysvedčenie s doložkou.

1. **Profil absolventa**

Absolvent má osvojené základy čitateľskej, pisateľskej, matematickej, prírodovednej, kultúrnej a mediálnej gramotnosti. Absolvent programu primárneho vzdelávania pre žiakov s ľahkým stupňom mentálneho postihnutia disponuje na primeranej úrovni s nasledujúcimi kľúčovými kompetenciami:

* pozná a uplatňuje účinné techniky učenia sa,
* vyjadruje sa súvisle ústnou formou adekvátnou primárnemu stupňu vzdelávania a jeho narušenej komunikačnej schopnosti v materinskom, štátnom jazyku,
* rozumie obsahu písaného textu, dokáže ho ústne zreprodukovať,
* vie samostatne písomne komunikovať (nakoľko mu to umožňuje dosiahnutý stupeň vo vývine jemnej motoriky a aktuálna úroveň zrakovo-motorickej koordinácie),
* využíva základné matematické myslenie na riešenie praktických problémov v každodenných situáciách,
* vie využívať vybrané informačné a komunikačné technológie pri učení sa, pozná riziká spojené s využívaním internetu a médií,
* získa základy uplatňovania kritického myslenia pri práci s informáciami,
* chápe základné prírodné javy v ich vzájomnej súvislosti, vie porovnávať a objavovať vzťahy medzi prejavmi a javmi,
* chápe dôležitosť ochrany svojho zdravia,
* rozpozná v škole a vo svojom najbližšom okolí určitý problém, premýšľa o jeho príčinách a vie navrhnúť riešenie podľa svojich vedomostí a skúseností,
* váži si seba i druhých, dokáže ústretovo komunikovať a spolupracovať,
* správa sa kultúrne, primerane okolnostiam a situáciám,
* cení si a rešpektuje kultúrno-historické dedičstvo a ľudové tradície,
* má osvojené základy pre tolerantné a empatické vnímanie prejavov iných kultúr,
* uvedomuje si, že má svoje práva a povinnosti, rešpektuje práva iných.

1. **Vzdelávacie oblasti**

Obsah primárneho vzdelávania pre žiakov s ľahkým stupňom mentálneho postihnutia je rozdelený do vzdelávacích oblastí, ktoré vychádzajú z obsahu vzdelávania a z kľúčových kompetencií.

|  |  |
| --- | --- |
| **VZDELÁVACIA OBLASŤ** | **VYUČOVACIE PREDMETY** |
| JAZYK A KOMUNIKÁCIA | SLOVENSKÝ JAZYK A LITERATÚRA |
| ROZVÍJANIE KOMUNIKAČNEJ SCHOPNOSTI |
| ROZVÍJANIE GRAFOMOTORICKÝCH ZRUČNOSTÍ |
| MATEMATIKA A PRÁCA S INFORMÁCIAMI | MATEMATIKA |
| INFORMATIKA |
| ČLOVEK A PRÍRODA | VECNÉ UČENIE |
| FYZIKA |
| CHÉMIA |
| BIOLÓGIA |
| ČLOVEK A SPOLOČNOSŤ | VLASTIVEDA |
| DEJEPIS |
| GEOGRAFIA |
| OBČIANSKA NÁUKA |
| ČLOVEK A HODNOTY | ETICKÁ VÝCHOVA / NÁBOŽENSKÁ VÝCHOVA/NÁBOŽENSTVO |
| ČLOVEK A SVET PRÁCE | PRACOVNÉ VYUČOVANIE |
| UMENIE A KULTÚRA | HUDOBNÁ VÝCHOVA |
| VÝTVARNÁ VÝCHOVA |
| ZDRAVIE A POHYB | TELESNÁ A ŠPORTOVÁ VÝCHOVA |

1. **Charakteristika, špecifiká a dĺžka výchovy a vzdelávania, podmienky prijímacieho konania**

Pri výchove a vzdelávaní žiaka s ľahkým stupňom mentálneho postihnutia využívame skupinové, kooperatívne a alternatívne formy vyučovania, ktoré umožňujú diferenciáciu a individualizáciu výchovy a vzdelávania, deľbu práce, komunikáciu, vzájomnú pomoc a včleňovanie žiaka do kolektívu triedy. Je potrebné zohľadniť motorickú instabilitu žiaka a minimalizovať nežiaduce prejavy správania. Vytvárať podmienky pre pozitívne hodnotenie na upevnenie kladných zážitkov v triede. Orientovať vzdelávanie na využiteľnosť vedomostí v situáciách praktického života. Umožniť žiakovi s mentálnym postihnutím používať špeciálne učebné pomôcky, ktoré mu uľahčia edukáciu. Pri výchove a vzdelávaní žiakov s ľahkým stupňom mentálneho postihnutia formou školskej integrácie sa používa triedna dokumentácia pre bežné základné školy.

Vo vyučovacích predmetoch hudobná výchova, výtvarná výchova, telesná a športová výchova je možné žiakov vzdelávať podľa obsahu vzdelávania žiakov bežnej triedy. Ak je v týchto vyučovacích predmetoch potrebné žiakom redukovať učivo, uvedie sa to v ich IVP.

Prostredníctvom predmetu vlastiveda žiaci s mentálnym postihnutím získavajú základné poznatky z oblasti prírodovedných a spoločenskovedných odborov. Keďže ostatní žiaci triedy od 5. ročníka už nemajú tento predmet, v prípade žiaka s mentálnym postihnutím sa vyučuje vtedy, keď majú ostatní predmet geografia.

Navýšený počet hodín pracovného vyučovania v porovnaní s ostanými žiakmi triedy sa vyučuje prevažne vtedy, keď je trieda delená na dve skupiny v rámci predmetu anglický jazyk a so žiakom pracuje asistent učiteľa. Jednu hodinu pracovného vyučovania bude absolvovať spolu s ostatnými žiakmi triedy v rámci predmetu technika.

Vyšší počet hodín predmetu výtvarná výchova v porovnaní s ostatnými žiakmi triedy sme implementovali v čase vyučovania predmetu Viem, čo zjem, jednej hodiny slovenského jazyka a literatúry a jednej hodiny telesnej a športovej výchovy v čase vyučovania biológie.

Pri vyučovaní predmetu informatiky delíme žiakov triedny na skupiny tak, aby každý žiak mal k dispozícii vlastný počítač.

Pri hodnotení žiakov sa postupuje podľa metodického pokynu na hodnotenie žiakov s mentálnym postihnutím. Žiaka je možné hodnotiť aj slovným komentárom o dosiahnutých vzdelávacích výsledkoch bez vyjadrenia stupňov klasifikácie prospechu.

**Špecifiká výchovy a vzdelávania**

Dôležité postavenie vo výchovno-vzdelávacom procese má pracovné vyučovanie, čomu musí zodpovedať aj materiálno-technické vybavenie školy v nadväznosti na ďalšie vzdelávanie v odbornom učilišti.

V prípade ťažkostí pri osvojovaní si predpísaného učiva je možné žiakovi vypracovať individuálny vzdelávací program z jedného alebo viacerých predmetov, podľa ktorého sa vzdeláva a postupuje do vyššieho ročníka.

**Dĺžka výchovy a vzdelávania**

Dĺžka výchovy a vzdelávania žiakov s ľahkým stupňom mentálneho postihnutia – variant A je deväť rokov.

**Podmienky prijímacieho konania**

O prijatí žiaka s mentálnym postihnutím rozhoduje riaditeľ školy na základe písomnej žiadosti zákonného zástupcu a správy z diagnostického vyšetrenia (psychologického a špeciálno-pedagogického) vydanej zariadením poradenstva a prevencie, ktorá obsahuje návrh podporného opatrenia.

Riaditeľ školy pred prijatím dieťaťa s mentálnym postihnutím poučí zákonného zástupcu o všetkých možnostiach vzdelávania jeho dieťaťa (§ 61 ods. 1 zákona č. 245/2008 Z. z.*).*

1. **Vzdelávacie štandardy**

Vzdelávacie štandardy pre žiakov s mentálnym postihnutím nie sú určené.

1. **Rámcové učebné plány**

Voliteľné (disponibilné hodiny) využijeme na navýšenie hodinovej dotácie k existujúcim vyučovacím predmetom ŠVP. Časová dotácia voliteľných hodín sa bude postupne upravovať na základe postupu žiakov do vyššieho ročníka a podľa podmienok v konkrétnom školskom roku.

RÁMCOVÝ UČEBNÝ PLÁN PRE ŽIAKOV S ĽAHKÝM STUPŇOM MENTÁLNEHO POSTIHNUTIA S VYUČOVACÍM JAZYKOM SLOVENSKÝM PRE PRIMÁRNE VZDELÁVANIE

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Vzdelávacia**  **oblasť** | **Vyučovací predmet** | **ročník** | | | | | | | | | |  |
| P\* | **1.** | **2.** | **3.** | **4.** | **5.** | **6.** | **7.** | **8.** | **9.** | **Ʃ** |
| **Jazyk a komunikácia** | slovenský jazyk  a literatúra |  | 8 | 8 | 8 | 7 | 6 | 6 | 5 | 5 | 5 | **58** |
| rozvíjanie komunikačnej  schopnosti | 7 |  |  |  |  |  |  |  |  |  | **7** |
| rozvíjanie grafomotorickej  zručnosti | 2 |  |  |  |  |  |  |  |  |  | **2** |
| **Matematika a práca**  **s informáciami** | matematika | 3 | 4 | 4 | 4 | 4 | 4  **+1** | 4 | 4 | 4 | 4 | **39** |
| informatika |  |  |  |  |  | 1 | 1 | 1 | 1 | 1 | **5** |
| **Človeka príroda** | vecné učenie | 1 | 1 | 1 | 1 |  |  |  |  |  |  | **4** |
| fyzika |  |  |  |  |  |  |  | 1 | 1 | 1 | **3** |
| chémia |  |  |  |  |  |  |  |  |  | 1 | **1** |
| biológia |  |  |  |  |  |  |  | 1 | 1 | 1 | **3** |
| **Človek a spoločnosť** | vlastiveda |  |  |  |  | 2 | 2 | 3 |  |  |  | **7** |
| dejepis |  |  |  |  |  |  |  | 1 | 1 | 1 | **3** |
| geografia |  |  |  |  |  |  |  | 1 | 1 | 1 | **3** |
| občianska náuka |  |  |  |  |  |  |  | 1 | 1 | 1 | **3** |
| **Človeka hodnoty** | etickávýchova/  náboženská výchova/  náboženstvo |  |  |  |  |  | 1 | 1 | 1 | 1 | 1 | **5** |
| **Človek a svet** | pracovné vyučovanie | 1 | 1 | 2 | 3 | 4 | 4  **+1** | 4 | 4 | 4 | 4 | **31** |
| **Umeniaa kultúra** | hudobná výchova | 1 | 1 | 1 | 1 | 1 | 1 | 1 | 1 | 1 | 1 | **10** |
| výtvarná výchova | 1 | 1 | 1 | 1 | 1 | 1  **+1** | 1 | 1 | 1 | 1 | **10** |
| **Zdravie a pohyb** | telesná a športová  výchova | 2 | 2 | 2 | 2 | 2 | 2  **+1** | 2 | 2 | 2 | 2 | **20** |
| **Základ** | | **18** | **18** | **19** | **20** | **21** | **22** | **23** | **24** | **24** | **25** | **214** |
| **Voliteľné – disponibilné hodiny** | | **2** | **4** | **4** | **4** | **4** | **4** | **3** | **4** | **4** | **4** | **37** |
| **Spolu** | | **20** | **22** | **23** | **24** | **25** | **26** | **26** | **28** | **28** | **29** | **251** |

Poznámky

Počet týždenných vyučovacích hodín v jednotlivých ročníkoch je presne určený pre každý učebný plán. Taktiež celkový počet vyučovacích hodín je presne daný.

Vyučovacia hodina má 45 minút v tomto rozdelení učebného plánu. S prihliadnutím na osobitosti žiakov so zdravotným znevýhodnením si môžeme uplatňovať aj iné spôsoby organizácie vyučovania, a to členením vyučovacej hodiny do kratších časových úsekov, zaraďovaním a organizovaním prestávok, blokovým vyučovaním a inými organizačnými formami. V rámci vyučovania je možná individuálna práca s vybraným žiakom prostredníctvom školského špeciálneho pedagóga s cieľom systematickej korekcie, terapie alebo reedukácie postihnutia, narušenia.

**Voliteľné hodiny použije škola v 5. ročníku na rozšírenie a prehĺbenie obsahu vyučovacích predmetov zaradených do ŠkVP: matematika, pracovné vyučovanie, výtvarná výchova a telesná a športová výchova.**

Dôvodom na navýšenie počtu hodín matematiky je skutočnosť, že ostatní žiaci majú taktiež v rámci RUP v ŠkVP pre nižšie stredné vzdelávanie navýšený počet hodín v predmete matematika na 5 vyučovacích hodín týždenne.

K navýšeniu počtu hodín v predmetoch pracovné vyučovanie, výtvarná výchova a telesná a športová výchova došlo v záujme čo najvšestrannejšieho rozvoja osobnosti žiaka s mentálnym postihnutím. Rozvoj jemnej a hrubej motoriky žiaka sa nám javí ako kľúčový nielen v zmysle  jeho ďalšieho vzdelávania na odbornom učilišti, ale aj jeho uplatnenia sa na trhu práce.

V 5. až 9. ročníku vyučovacie hodiny vyučovacieho predmetu telesná a športová výchova sa vyučujú spravidla oddelene pre chlapcov a dievčatá. Skupiny možno utvárať aj zo žiakov najbližších ročníkov. Najvyšší počet žiakov v skupine je zhodný s počtom žiakov v triede príslušného ročníka. Ak je skupina utvorená zo žiakov najbližších ročníkov, najvyšší počet žiakov v skupine je zhodný s počtom žiakov v triede najnižšieho ročníka. Ďalšia skupina vznikne až po naplnení predchádzajúcej skupiny na maximálny počet.

Vyučovací predmet pracovné vyučovanie je možné vyučovať v dvojhodinových celkoch.

1. **Učebné osnovy**

Učebné osnovy tvoria vlastný didaktický program vzdelávania pre každý predmet. Vychádzajú zo ŠVP a reflektujú profil absolventa a zameranie školy.

1. **Vyučovací jazyk**

Vyučovacím jazykom je štátny jazyk Slovenskej republiky.

1. **Organizačné podmienky výchovy a vzdelávania**

Žiaci s ľahkým stupňom mentálneho postihnutia sa vzdelávajú v kmeňových triedach spolu s ostatnými spolužiakmi. V záujme optimalizácie vyučovacieho procesu a všestranného rozvoja osobnosti žiakov pracuje s nimi individuálnou formou školský špeciálny pedagóg v miestnosti na to určenej – snoezelen.

Vo vzdelávaní postupujú žiaci podľa individuálneho vzdelávacieho programu, ktorý je vypracovaný na začiatku školského roka v spolupráci s triednym učiteľom, ostatnými vyučujúcimi a školským špeciálnym pedagógom. S IVP sú oboznámení všetci vyučujúci, participuje na ňom aj zákonný zástupca. Spolu so všetkými zainteresovanými účastníkmi výchovy a vzdelávania žiakov s ľahkým stupňom mentálneho postihnutia podpisuje IVP aj riaditeľka školy.

IVP je otvorený dokument, ktorý možno podľa aktuálnych potrieb žiaka upravovať a meniť, zákonný zástupca je o všetkých zmenách bezodkladne oboznámený, čo potvrdí svojim podpisom v dodatku IVP. K vyhodnoteniu IVP dochádza dvakrát ročne, vždy na konci hodnotiaceho obdobia školského roka.

1. **Spôsob a podmienky ukončenia výchovy a vzdelávania**

Na vysvedčení posledného, 9. ročníka, sa uvedie stupeň dosiahnutého vzdelania a ak žiak ukončil povinnú školskú dochádzku, aj údaje o ukončení povinnej školskej dochádzky.

1. **Personálne zabezpečenie**

Pedagogickí zamestnanci

* spĺňajú kvalifikačné požiadavky stanovené všeobecne záväznými právnymi predpismi,
* preukazujú odborné a osobnostné spôsobilosti, ktoré využívajú pri pedagogickej komunikácii, motivácii žiakov, ich diagnostikovaní, hodnotení, pozitívnom riadení triedy,
* riadia svoj sebarozvoj a celoživotné vzdelávanie v odbornej oblasti a osobnostnom raste, ako súčasť kolektívu pedagógov sú schopní vzájomnej efektívnej a ľudsky podporujúcej komunikácie, spolupráce, tímovej práce a kooperatívneho riešenia problémov.

Vedúci pedagogickí zamestnanci

* svojimi manažérskymi, organizačnými a pedagogickými schopnosťami vytvárajú predpoklady pre fungujúci, motivovaný spolupracujúci kolektív s profesionálnou klímou a podporujúcim prostredím,
* starajú sa o svoj odborný a osobnostný rast, ako aj všetkých členov kolektívu a vytvárajú preň podmienky, sú schopní poradiť pedagógom a ochrániť ich pred negatívnymi faktormi, ktoré by nepriaznivo ovplyvňovali ich pôsobenie v škole.

Asistenti učiteľa

* spĺňajú predpoklady na výkon pedagogickej činnosti a kvalifikačné požiadavky stanovené platnou legislatívou,
* pracujú v triedach, ktoré navštevujú žiaci so zdravotným znevýhodnením – mentálnym postihnutím na základe odporúčania centra poradenstva a prevencie

Školský špeciálny pedagóg

* koordinuje tvorbu IVP,
* poskytuje individuálne intervencie,
* komunikuje so zákonnými zástupcami, pedagógmi, vedúcimi zamestnancami,
* rieši diagnostické, rediagnostické vyšetrenia v centrách poradenstva a prevencie,
* komunikuje s ostatnými žiakmi, rodičmi a všetkými účastníkmi výchovy a vzdelávania v záujme začlenenia žiakov s ľahkým stupňom mentálneho postihnutia do života školy

1. **Materiálno – technické a priestorové zabezpečenie**

Dôležitou podmienkou výchovy a vzdelávania žiakov s ľahkým stupňom mentálneho postihnutia je primerané priestorové vybavenie školy a materiálno – technické vybavenie učebných priestorov a to nielen pre žiakov , ale aj

* pre manažment školy,
* pre pedagogických zamestnancov školy,
* pre zamestnancov poskytujúcich odborné služby a pomoc pedagógom,
* pre nepedagogických zamestnancov školy,
* kancelárie pre sekretariát a nepedagogických zamestnancov.

Neoddeliteľnou súčasťou toho sú hygienické priestory, odkladacie a úložné priestory.

Informačno – komunikačné priestory **(**knižnica / priestor pre knižnicu vybavený knižným fondom, IKT zariadením a pripojením na internet)a učebné priestory (interné aj externé) tvoria jeden zo základných pilierov pri dosahovaní cieľov výchovy a vzdelávania žiaka s mentálnym postihnutím. Ide najmä o

* učebne s priestorom na relaxáciu (snoezelen) a nenáročnú pohybovú aktivitu
* špeciálne učebne, učebne pre vyučovanie jednotlivých zložiek pracovného vyučovania (dielne) vybavené potrebným náradím, prístrojmi a pomôckami,
* pohybové štúdio,
* školská budova,
* školská jedáleň,
* školský dvor, altánok
* školská záhrada
* priestory pre školský klub detí,
* priestory pre riešenie zdravotných problémov, bezpodnetová miestnosť

1. **Podmienky na zaistenie bezpečnosti a ochrany zdravia pri výchove a vzdelávaní**

Vhodná štruktúra práce a odpočinku žiakov a pedagógov počas dňa, vhodný režim vyučovania s ohľadom na vek žiakov:

* v 1. - 4. ročníku sa vyučuje v jednom slede najviac päť vyučovacích hodín, v 5. – 9. ročníku najviac šesť vyučovacích hodín,
* vyučovacia hodina trvá 45 minút, poslednú možno skrátiť na 40 minút,
* s prihliadnutím na osobitosti žiakov môže škola uplatňovať aj iné spôsoby organizácie vyučovania a to členením vyučovacej hodiny do kratších časových úsekov, zaraďovaním a organizovaním prestávok, blokovým vyučovaním a iné.

Pri organizovaní výletov, exkurzií, ŠvP, plaveckých a lyžiarskych výcvikov je dôležitou podmienkou informovaný súhlas zákonného zástupcu žiakov.

Zaistenie bezpečnosti a ochrany zdravia žiakov a pedagogických zamestnancov pri vzdelávaní podľa platných noriem:

* zdravé prostredie tried (nábytok zodpovedajúci výške žiakov, protišmyková podlaha, dostatočné denné osvetlenie, možnosť ochrany pred priamym slnečným žiarením, vetranie, osvetlenie, vykurovanie),
* výrazné a viditeľné označenie všetkých nebezpečných predmetov a priestorov, zaistenie ich pravidelnej kontroly,
* lekárničky vybavené podľa predpisov na dostupných miestach, kontakty na RZP, linku dôvery, políciu,
* dodržiavanie zákazu fajčenia, požívania alkoholických nápojov a iných omamných látok v škole ako i celom areáli školy, jej okolí a na všetkých akciách mimo priestoru školy organizovaných školou.

1. **Hodnotenie a klasifikácia prospechu a správania žiakov s mentálnym postihnutím**

Hodnotenie a klasifikácia žiakov s ľahkým stupňom mentálneho postihnutia sa riadi Metodickým pokynom č. 19/2015 na hodnotenie a klasifikáciu prospechu a správania žiakov s mentálnym postihnutím – primárne vzdelávanie.

Metodický pokyn upravuje postup hodnotenia a klasifikácie prospechu a správania žiakov, ktorý sa uplatňuje v procese výchovy a vzdelávania v súlade so školským zákonom, Zákonom 596/2003 o štátnej správe v školstve a školskej samospráve a o zmene a doplnení niektorých zákonov v znení neskorších predpisov a vyhláškou 322/2008 Z.z. o špeciálnych školách.